khistorydata/jeongjo-sjw-relations huggingface dataset:
정조 17년 · 목
疏略曰今番柳井祚上言中攙及臣身者其事實之虛謊語意之危險實是千萬意慮之所不到臣何敢以涉於分疏懼於煩聒而不一暴其實狀也前月二十八日自改院分付於京兆下吏以爲連日赴公之時見有何許喪人稱以訴冤抱狀來伏於金虎門咫尺之地所見駭怪卽刻出送門外使不得擊錚於元朝動駕之時云故臣亦嚴飭下吏使不得更近禁門則下吏來言果以此意兮付喪人使之退去則大肆咆喝無意移動故多般曉諭僅得出送於東門外使部隸察其行止而已其翌日有朝士儒生六七人絡續來見於喪人所住處至夕間前來六七人一時還出所謂喪人換着平服亦入其中爲掩跡逃避之計下屬欲爲禁止則彼輩一齊拔劍威脅使不得近前仍與之同入泮村其時則只有部隸隨往觀其動靜矣諸人始也倂力敺打終又拔劍迫逐乘機散去莫知所向前後事狀不過如斯而當初政院指揮本府擧行只是禁其元朝鳴冤過元朝之後任其所爲矣今見其上言則一則以爲因臣兮付捽曳敺打又曰拘囚店舍牢銷板門水火不通將至逼殺果如渠言則豈有許多人往來尋訪竟至變服逃去之理哉至於敺打一款臣以其有士夫之名申飭下屬俾不得凌藉故下屬之不敢下手皎然而雖欲下手貴賤衆寡本自不敵而拔劍之後又莫敢誰何則渠必欲專事構誣架鑿爲說而苟有人心告君之辭何等敬謹而乃敢白地做出粧撰眩亂不念上欺天聽乎臣雖無似粗欲謹拙自持又況此事有關於同姓至親之間則論以常情夫豈有自臣阻搪自臣敺逐甚至縱下吏而捽曳敺打銷板門而不通水火罔念遠嫌之義作此乖當之擧哉人之爲言乃至此極誠危且怕矣渠有何知覺其所慫惥者其亦太不韙矣橫逆之來往古何限而身爲卿宰名登囚供如臣所遭實所罕聞伏乞勘臣疲劣瀆擾之罪以靖私義批以事實果然則所謂阻搪官差之人査治
정조 17년 · 강
諭京畿監司徐鼎修詳査龍仁獄囚金永聲兄弟致命委折以聞仍命水原府捧供擊錚人等依秋曹例捧供後不待回下卽爲放送
정조 17년 · 목
水原留守蔡濟恭啓言擊錚罪人龍仁童蒙金必達原情以爲渠祖母入葬處與溫陽人趙顯大塜相距一百二十步而顯大挾勢禁葬去年九月本官朴淳浩推捉渠父兄弟渠父永聲在京未還本官出給將差於顯大捉來於京中牢囚嚴刑又使將差誘捉渠季父永振牢囚凍獄觸寒添病去年十一月初六日渠父與季父同日俱沒本無私讎而爲顯大殺人兄弟用法之惡毒何至此極本官則擅殺人命顯大則假手謀殺窮天之痛仰訴營門則處決不過刑推公兄此何足復父讎乎乞蒙天恩嚴査處決云矣請令該曹稟處敎以才判安東柳姓人之供案又有此原情一邊之言雖難獨信一訟之決竝囚兄弟未知有甚委折而然邂逅與否亦所當覈詳査狀聞事下諭道伯京中則鳴錚之類捧供卽放不待回下本府依此擧行事一體下諭于畿伯
정조 17년 · 강
遞承旨南公轍以金孝建代之前望也
정조 17년 · 강
命水原府捧供擊錚人等令山在官及原籍官公決或嚴治猥濫擊錚人等一竝逐送
정조 17년 · 목
水原留守蔡濟恭啓言擊錚罪人本府良人張道仁原情以爲渠之先塋同在一麓連爲繼葬數十年前龍仁居全扶天入葬於三十步之內屢次起訟扶天見屈矣己酉年渠遭祖母喪繼葬於渠曾祖墳五十步距扶天父墳四十步之間則扶天稱以至近呈訴本官置渠落科乞蒙天恩俾保先壟得以安葬云矣請令該曹稟處刑曹啓言係是山訟請令漢城府稟處該留守蔡濟恭啓言擊錚罪人南陽良人崔烷哲原情以爲渠之祖墳及母墳在於家後一麓昨年春遭父喪與祖母喪掩土於先塋之下矣京江龍山居李榮衙稱其親山白虎構訴官庭將至掘移之境乞蒙天恩俾保先壟以爲繼葬云矣請令該曹稟處刑曹啓言係是山訟請令漢城府稟處竝敎以今道伯嚴飭山在官從公決給該留守蔡濟恭啓言擊錚罪人龍仁幼學金快俊原情以爲渠父元哲因山訟以朴女致命事爲人構誣橫罹殺獄于今十一年矣當初檢驗時朴女之娚朴謙最以其妹飮藥自斃納供則檢官㻋賊大喝謙最欲令枷囚謙最忽爲變辭仍成此獄乞令査處俾得生出獄門云矣請令該曹稟處刑曹啓言金元哲打殺朴召史鐵案已成屢經審理無一分可生之道請原情勿施猥越之罪令本道考律重勘該留守蔡濟恭啓言擊錚罪人唐津童蒙扈鵬翼原情以爲渠之爲父訟冤前後五次而蓋其父聖龍爲人看秋行色疲困則何可號令從人致命人物乎手打正犯金於仁老味則罪止定配傍觀袖手之渠父枷囚廣州獄今至十載乞蒙天恩俾伸至冤云矣請令該曹稟處刑曹啓言扈聖龍之打殺鄭福實旣在頃刻之間考閱獄案無可傅生之端請原情勿施猥越之罪令本道考律嚴勘竝敎以兮付甚原籍官捉來嚴治該留守蔡濟恭啓言猥濫擊錚罪人瑞山幼學孟相元孟相獜等原情以爲渠以前朝名賢修文殿提學希道十三代孫本朝文定公思誠十二代孫落在遐鄕充定軍保故呼籲云藍浦幼學金應浩原情以爲渠以湖西士族早矣父母漂泊東西年爲四十三歲不得娶妻乞蒙㴠濡之恩云高陽幼學李彥春原情以爲渠以璿泒後裔家貧躬耕充定於禁衛軍乞蒙頉免云矣請令該曹稟處刑曹啓言孟相元相獜金應浩李彥春等旣非四件而敢此呼籲請竝勿施依律重勘之意兮付道臣敎以俱甚猥越一竝遂送事兮付
정조 17년 · 강
召見承旨金孝建于重熙堂
정조 17년 · 강
詣璿源殿行酌獻禮仍詣太廟永寧殿永禧殿景慕宮展謁
정조 17년 · 목
具翼善冠袞龍袍乘輿出協陽門由仁政門入萬安門詣版位行酌獻禮命文蔭武堂上三品以上入庭行禮堂下三品以下萬安門外行禮訖乘輿出仁政門降輿乘輦出敦化門至太廟洞口降輦乘輿入齋室改具冕服詣版位行禮訖入廟內奉審仍詣永寧殿行禮奉審如初還入齋室改具翼善冠袞龍袍乘輿出太廟門外降輿乘輦召見判府事蔡濟恭于柢迎處所至永禧殿洞口降輦乘輿入齋室改具冕服詣版位行禮訖入殿內奉審命時原任大臣入參還入齋室改具翼善冠袞龍袍乘輿出殿門外至洞口降輿乘輦至太廟洞口降輦乘輦由梨峴至文廟洞口降輦乘輦詣景慕宮入齋室改具冕服詣版位行禮訖仍爲奉審還入齋室改具翼善冠袞龍袍乘輿出宮門降輿乘輦敎以加資諸臣駕前肅謝至文廟洞口降輦乘輦敎以柢迎儒生捧擧案入弘化門明政門由永淸門還內
정조 17년 · 강
召見藥院都提調洪樂性判府事金鍾秀于太廟齋殿乘輿所
정조 17년 · 목
樂性曰嘉順宮護產廳當前期三朔擧行而去月旣未得擧行下情不勝悶鬱矣今月則揆以事體宜卽設廳故敢達矣予曰更待下敎也
정조 17년 · 강
召見貢市人於鍾街輦路
정조 17년 · 목
命惠堂徐有隣平市提調金尙集戶判沈頤之詢瘼敎曰爾等以通同發賣之爲弊爲言此則當初設施之大臣今已還朝當使時任大臣往復相議從便處之矣備堂鄭昌順曰市民之以此煩聒民習可駭且聞通同發賣有益於小民云此後更勿移易似好矣
정조 17년 · 강
召見各邑戶長于弘化門
정조 17년 · 목
命三南賑邑戶長進前諭以今年三南賑邑民事極爲可悶賙濟之方已飭於道臣守令而今此月正元日祗拜廟殿仰體先大王恤民之聖德其可無別般拔例之擧乎當自內帑別下賑資而特召爾等臨門申諭爾等須歸語爾等官長使知朝廷仰體先志爲民眷眷之至意也如是之後如有一民之不能濟活其可曰邑有官長竝以此意使之知悉
정조 17년 · 강
命京外百歲以上老人各加一資重臣金華鎭等及大祝南公轍成鼎鎭禮房承旨沈晉賢執禮朴聖集金鼎國等加資輦禮閔鍾顯以下施賞有差領府事洪樂性判府事蔡濟恭綾恩君具允明家衣資食物賜給貢人舊遺在市民徭役泮人縣房贖及諸道舊還幷分等蕩減廟司陞敍南殿第五室捲帳殿司陞六眞殿中使熟馬面給殿監加資守僕帖加下人給米布廟殿前導守僕給米布
정조 17년 · 목
敎曰月正元日眞殿禮成是年何年入戶周旋之際益不禁孺慕之思何以記此日乎京外百歲以上老人各加一資令道伯賜米帛遺地方官張樂設宴後日子狀聞今日祝文中有元正祗拜若問寢晨來庭皓髮亦多耆臣之句感舊之意宜施逮事先朝之卿大夫而大臣及正卿皆予嗣服以後陞擢而亞卿之丙申以前陞秩而入參於殿庭享班者卽重臣金華鎭鄭昌順洪良浩任希曾具庠沈頤之趙宗鉉魚錫定司直洪秀輔李聖圭邊得讓李澧韓光綮李鎭翼也幷特爲加資武臣則雖乏卿列之曾經者如崔東岳崔朝岳何論品秩特爲加資下大夫之至今在本品而參班者鄭煥猷姜游徐有臣李邦榮也一體加資參班大臣洪領府事蔡判府事家食物衣資令該曹輸送綾恩君具允明卽先朝編次人也亦給食物衣資行禮時大祝南公轍成鼎鎭禮房承旨沈晉賢通禮朴聖集金鼎國加資贊禮閔鍾顯半熟馬一匹執禮以下諸執事兒馬一匹賜給贊儀李衡弼相當職陞敍引儀金東賢崔景鎭相當職調用其餘階下諸執事各加一資資窮者代加廟謁時廟司陞敍殿謁時第五室捲帳殿司陞六於惟我先大王五紀盛德至善在於懷保小民幸逢此歲元正展誠廟殿駕由通衢父老之携髫齔爭覩羽旄者若識今日慕先之心況貢市人都下根本乎貢人舊遺在二千石市民徭役二十日特爲蕩減泮宮之路亦將駕過泮人懸房贖十日亦爲蕩減京外何間諸道丙申以前舊還一倂蕩減如無之以最久一年條蕩減事下諭又敎曰本殿中使加資資窮者熟馬一匹面給殿監加資守僕帖加下人等米布題給又敎曰廟殿展謁時前導守僕令該曹米布考例題給
정조 17년 · 강
命昌城尉黃仁點家衣資食物輸送遣史官存問西溪君熠優給衣資食物子若孫中參奉擬入原任內閣提學蔡濟恭家遣檢書官存問奉朝賀鄭存謙領府事洪樂性家遣戶郞存問卿宰李命植等夫妻偕老人令該曹加給米肉
정조 17년 · 목
敎曰先朝儀賓中高年惟此都尉昌城尉家衣資食物輸送遣史官存問以記昔念舊之意一體傳諭以來宗親中最老而付職過回甲者亦惟此宗臣一人豈不貴哉西溪君熠如未資窮加資優給食物衣資如已資窮其子若孫中除職曾有承傳而尙不收用參奉現窠口傳擬入事分付又敎曰原任內閣提學蔡判府事家當送食物而朝已輸送今番則歲饌中加數以表優禮之意遣檢書官存問鄭奉朝賀洪領府事家亦依蔡判府事例爲之遣戶曹郞官存問綾恩君具允明家朝亦有下敎矣知事李命植判敦寧李敏輔行司直洪檍行副司直趙瑍申應顯知敦寧洪良浩前參判柳戇夫妻偕老此外耆堂中如有偕老人令該曹加給米肉以示尊年之意
정조 17년 · 강
命延豐君李▣都正趙鎭寬一體加資下批
정조 17년 · 목
敎曰傳敎中延豐君李▣都正趙鎭寬原傳敎欲書之而或差祭園所或參班闕外見漏下批一體加資下批事分付
정조 17년 · 강
有政吏曹判書鄭昌順參判沈煥之參議尹行任進
정조 17년 · 목
司直金華鎭加輔國吏曹判書鄭昌順判敦寧李澧幷加崇祿判敦寧洪良浩司直任希曾幷加崇政左參贊李▣右參贊李聖圭戶曹判書沈頤之司直具庠工曹判書魚錫定刑曹判書趙宗鉉護軍崔東岳司直邊得讓幷加正憲司直韓光綮加資憲同敦寧李鎭翼同知崔朝岳竝加嘉義司直鄭煥猷姜游徐有臣李邦榮承旨沈晉賢敦寧都正趙鎭寬竝加嘉善應敎成鼎鎭左通禮朴聖集右通禮金鼎國幷加通政司果南公轍超通政
정조 17년 · 강
諸道百歲人加資下批
정조 17년 · 목
京畿坡州嘉義朴聖彩年一百忠淸道洪州折衝康以賢年一百全羅道寶城嘉義金任必年一百四高山嘉義李萬濟年一百五海南嘉義鄭信載年一百二慶尙道慶州嘉善李聖才年一百三崔尙平年一百安東正憲裵是禮年一百嘉義安後種年一百尙州折衝權末獨年一百金萬旭年一百晉州正憲宋殷泰年一百星州崇政金世良年一百四白萬才年一百大丘嘉善兪順三年一百蔚山折衝金準萬年一百密陽崇政金正夏年一百四巨濟崇政金汝點年一百二草溪崇政崔萬才年一百四咸陽嘉義朴汝纘年一百金山嘉善金善傑年一百南海崇政權承俊年一百六居昌折衝林善伊年一百宜寧崇政諸順儀年一百一嘉善劉貴泰年一百玄風崇政尹太彬年一百三禮安崇政林是江年一百二李德昌年一百六靈山閑良崔石乭年一百昌寧崇政金絳白年一百二廉時載年一百一泗川崇政孫自昌年一百三機張良人房件里男年一百龍宮折衝李自永年一百英陽嘉善黃無致年一百高靈崇政羅八善年一百二崔天命年一百一○江原道寧越嘉義辛昌碩年一百春川嘉義辛弼漢年百一三陟嘉善鄭應輝年一百五平海折衝李海柱年一百二高城嘉義崔順泰年一百二狼川嘉義鄭德壽年一百一折衝李春發年一百二淮陽資憲吳莫奉年一百○黃海道黃州折衝任宗漸年一百資憲金福實年一百五平山資憲金瓛年一百三嘉善邵繼雄年一百白川嘉善李時良年一百康翎嘉善李弼尙年一百殷粟正憲朴順丁年一百九○咸鏡道安邊嘉義安處三年一百吉州嘉義李世永年一百鏡城嘉善金德潤年一百會寧嘉義崔山乞年一百以上竝加資下批
정조 17년 · 강
命以內帑保民條錢四千緡胡椒五百斤分下三南令各該道臣祗受後依筵敎擧行
정조 17년 · 목
敎曰今日元朝也祗謁廟宮是年是拜之日尤當以先王之心爲心京以貢市民蠲役外以諸道蕩減一年條奮還然豈足以稱予心也念彼三方待哺之民登賑簿者其能獲免溝壑不出井里否宵旰念念何時不切而是日是心益切於是年是拜之餘駐輦弘化之門召見隨計之吏一則出於是年卽先朝賜米四民之門也一則先以內下賑資應式排巡外別給之意俾各歸布長吏也旣諭之何可踰日內帑保民條錢四千緡胡椒五百斤分下三南籌司別關於三道分俵錢椒嶺南錢一千六百緡胡椒三百斤湖南湖西各錢一千二百兩胡椒各一百斤便之二三月日長時給別巡令各該道臣祗受後依筵敎擧行事下諭三南道臣
정조 17년 · 강
下勸農綸音于八道兩都
정조 17년 · 목
敎曰農者君之所資民民亦以爲天祝豊之願何年不然而矧今夙宵寤寐耿耿憧憧者惟在於豐年豐年之所以爲豐年卽惟曰務農咨爾長吏悉乃心於畎畝之事以副予至意事下諭八道監司兩都留守
정조 17년 · 강
遣吏郞摘奸諸執事淸齋
정조 17년 · 강
遞左尹李漢豐以沈晉賢代之殿司陞六人洪百游先付司果以李厚福代之厚福初仕竝口傳也
정조 17년 · 강
命先農祭依近例攝行
정조 17년 · 목
禮曹以今二十九日先農祭親行及親耕等節啓稟敎曰祝豊之誠不係於耕耤之親行先農祭依近例攝儀
정조 17년 · 강
命百官朝參待下敎定行
정조 17년 · 목
兵曹以今初五日百官朝參祈穀大祭齋戒相値啓稟故有是命
정조 17년 · 목
敎曰文淸公之通政加資以眞殿所重賞典也今日其子又以眞殿所重賞典加資可謂稀貴何可踰日通政南公轍同副承旨除授牌招察任
정조 17년 · 강
刑曹判書李敬懋上疏辭職賜例批
정조 17년 · 강
遞承旨柳匡天推沈煥之申耆金孝建李書九李益運
정조 17년 · 목
刑判李敬懋辭疏捧入也
정조 17년 · 강
遞漢城判尹金文淳右尹李邦榮
정조 17년 · 목
文淳呈告邦榮有實病因該府坐不坐單子命竝許遞
정조 17년 · 강
命時囚宋載瑞推案行査關西
정조 17년 · 목
禁府啓言渭原前郡守宋載瑞原情以爲吏鄕犯罪批頰搗胸事到任之後取考各倉還案則辛亥停退條中吏鄕之幻弄混錄其數夥多故一一査櫛督捧之際果不無棍笞之治而法外之刑一無所施馱錢送家事除拜本郡後各處禮木帖下等浮費及蒞任後各項所用合爲八百餘兩皆取廩餘作錢輸送矣錢荒之目至登繡啓何敢費辭發明倉剩勒捧事上年十二月還穀畢捧後各倉監色輩來言及餘條耗耗條兩色穀合爲五百餘石云問其出處則自是關西列邑流來謬例而名色極爲不正決非官長所可染指者故將欲還給民間革袪謬習矣罪罷徑歸傳掌新倅使之善爲區處猾吏徵素事巡倉捧糴之時慮不無此弊隨率吏隸官給糧資嚴加操束矣至有此多石徵索之擧而矇未察戢自顧幸犯萬殞難贖云矣曾經宣傳官請議處敎以一體行査本道
정조 17년 · 목
東南廟纛所節祭在再明也
정조 17년 · 강
以林道浩爲承旨前望也
정조 17년 · 강
遣承旨詣受香所奉審摘奸
정조 17년 · 목
東南廟纛所節祭在明也
정조 17년 · 강
以鄭民始爲壯勇營餉色提調尹行任爲吏曹參議竝前望也
정조 17년 · 목
敎曰春到記不遠泮長不可不備員大司成之代今日政差出
정조 17년 · 강
有政吏曹參議尹行任進
정조 17년 · 목
以丁範祖爲吏曹參判林蓍喆爲大司憲任希曾爲工曹判書姜游爲右尹沈煥之爲大司成煥之鄭大容新通也洪良浩爲藝文提學
정조 17년 · 강
命可興倉捧稅日限令道伯狀聞
정조 17년 · 목
忠淸監司李亨元以可興倉捧稅差使員淸安縣監李鼎烈差定馳啓敎曰方欲釐正差員何當進去捧稅乎使之狀聞事令廟堂下諭
정조 17년 · 강
諭三南道伯癘疫救療依昨年例各別察飭
정조 17년 · 목
慶尙監司鄭大容全羅監司權▣忠淸監司李亨元以道內癘疫方痛向差之類開錄馳啓慶尙道方痛三千一百四十五名向差八百七十六名死亡三百七十五名全羅道方痛一千八百八十九名向差六百四十六石死亡三百八十名忠淸道方痛一千五百六十名死亡四百五十八名敎曰賙飢方張癘氣如許言念民情寢食何安監賑勤慢從當考察而救療一款尤宜盡心一依昨年飭諭勿委守宰各別察飭如是而一有不勤卿當先被不職之責此意知悉事回諭
정조 17년 · 강
命晴川別將口傳擇差給馬下送
정조 17년 · 목
統制使李潤慶以晴川別將洪允祐身故馳啓敎曰雖曰一鎭將鎭下土民賙飢之政不可一刻曠官令該曹口傳擇差待下批給馬嚴飭下送遂以朴賢源批下
정조 17년 · 강
命金吾時囚宋載瑞保放
정조 17년 · 강
重推吏曹正郞朴吉源
정조 17년 · 목
園幸時省記不爲預修正以納政院請勘故有是命
정조 17년 · 강
命假監役李仁行拿處
정조 17년 · 목
漢城府啓言因本府判尹金文淳疏批阻搪官差之人捉來査治而其中繕工假監役李仁行係是朝官請移義禁府處之允之
정조 17년 · 강
修撰宋民載疏陳春秋兼銜應避之嫌賜例批
정조 17년 · 강
命湖西麰還加分秋還各穀移轉益依該道伯狀請施行
정조 17년 · 목
忠淸監司李亨元狀啓以爲本道麰還自來不敷春耕將始實有播種不足之患若其最少之邑宜有闊狹之政秋還各穀則道內儲置本自尠少昨年停退數亦不些春窮轉甚在前稍實而厭避者擧皆遑急而願受至若穀物甚少之處則萬無塗抺排巡之望移轉之請報鎭日沓至無論還上軍餉自臣營參互移劃事請令廟堂稟旨分付敎以依狀請施行事回諭
정조 17년 · 강
推開城留守李家煥飭令進詣賓廳遞承旨林道浩
정조 17년 · 목
承旨申耆啓言開城留守李家煥入侍命下浚謂有情勢來待闕外不卽入來事體未安請推考從之○敎曰屢煩飭敎謂有情勢尙不入來寧有如許分義況新設居留之營事目議定欲爲召問者亦爲水原本府所重則身在闕外一味逡巡萬萬未安開城留守李家煥爲先從重推考卽爲牌招申飭行公違牌勿捧傳旨○政院以開城留守李家煥懸牌啓敎曰法禁何如則懸牌之說焉敢入稟在院下位承旨遞差開城留守李家煥更爲推考申飭進詣賓廳
정조 17년 · 강
開城留守李家煥上疏賜例批
정조 17년 · 목
疏略曰念臣情地本自危臲而恩造轉益曠絕每奉除旨有隕自天則輒被醜辱無復餘地臣欲掩棄廉隅奔走爲恭則衆咻群猜凌藉備至欲避遠機獲屛伏自靖則含恩畏義睠係未忍進退惟谷此何人斯以是薇垣除命乍出旋入國子召牌一日三違不敢爲轉動之計而至於管理之命徒以事係外補無路控籲蒼黃辭陞淟涊縻職月已累而歲已經矣中間遭罹層出不已而臺章院疏褎若不聞顯秩重任視同固有忘廉冒耻撫躬自悼而已不意聖眷逾往逾摯堂疏之後恩諭誕宣歲首之筵飭繼降丁寧開示施及子孫懇惻敦勉感浹骨髓臣方惶隕震懍莫省攸措而兹者入侍有命促敎又荐下矣事係所重情急覲光固當竭蹶趨承而難冒之義鐵限在前悲若之私血忱弸中不避猥越仰首鳴號惟聖明少垂察焉臣本樗櫟宂散鳧鴈去來其於當世初無怨惡而前後論臣者斷斷不置豈有他哉其爲言也或隱暎說去或直拈顯斥而要其歸則蓋以臣從祖事齮齕臣家也鳴呼臣從祖臣潛當時保護之疏灑血割心爲國願忠以身殉志尙忍言哉傷痛如結歲月已邈臣雖不忍泚筆追提而惟是列朝辨晣之敎昭載國乘照暎人目曾伏覩御定皇極編歷敍事實剖析無餘一篇文字皎如日星臣莊誦千百涕血交逬將盥手淨寫抱之入地歸見從祖字字誦傳相對感泣於泉臺之下而抑將永有辭於天下後世何暇與彼輩呶呶較挈也哉今臣則以平生所結轖者一暴之矣拳踼鋒鏑視以分內死生禍福付之膜外惟有奉身一退歌詠聖澤子子孫孫隕首結草而已所可悲者恩重丘山報蔑絲毫竟孤庇覆之私徒貽酬應之勞乞降威罰亟加譴何以靖私分以肅朝綱
정조 17년 · 강
召見水原留守蔡濟恭及來待諸臣于誠正閣壯勇營提調鄭民始戶曹判書沈頤之有司堂上金文淳御營大將趙心泰水原判官金魯成
정조 17년 · 목
予謂蔡濟恭曰本府自奉園寢事體自別而顧其職秩則乃是三品邑倅今乃任卿以保釐可謂得君爲重予雖在此心常在於水原而少伸情禮不過春正一謁而已將何以自慰以是今番有所變通而又以卿首膺除旨非但此心欣滿卿則長留本府密邇園寢還覺可羡今番留幾日上來濟恭曰留五日矣予曰設施初當先立規模凡百之可以料理者須陳意見大抵安山合屬事得失何如當初衆論皆以爲安山可屬今則又生異議或云龍仁可合或云振威可合而予意俱未知其穩當卿見果何如濟恭曰龍仁卽嶺南大路大小使星自京發行者皆以龍仁爲宿站若以此邑合屬事勢亦當掣礙振威則前臨素沙此地自古最稱要衝此兩邑恐不可合屬矣予曰安山合屬意謂大益於本府廟堂草記卽爲允下追聞則未必然今欲置之則反有鎖刻之嫌事面亦涉如何御將旣絰府使必詳裏面而猶以安山爲可合何也心泰曰臣之待罪本府時或與安山倅逢着而亦不知邑勢之殘薄至此故臣亦以爲可合矣予曰南陽之移設防營便否何如濟恭曰南陽境接本府亦是海防重地設置防營果爲得宜予曰本府規模當依兩都例留守常廩亦當以松留爲準松都則一朔總數合爲八百兩云本府則何以拮據使準此數乎稅大同則姑勿擧論餉耗條之爲築城留意者亦爲勿論此外有何從便添補之策乎濟恭曰臣曾待罪松留其時無排朔其後故相元仁孫爲留守始爲釐正一朔八百兩亦是伊時所定水原則臣但知爲幾甸雄府矣今番始見其事例朔廩極爲些略欲與松都比準則添補之際恐難容易辦出大官居留衙門甚尊當爲八路州郡之上而財力無以相稱此甚可悶臣意則不必他求就本府中從長區劃則事甚便宜而無可着手處所謂官結五百結雖不知何宮所屬結而今若以此劃給則似爲優足第臣未及詳究其裏面亦不敢指一仰請矣予曰宮結未知爲何樣各色耶民始曰此乃各宮無土免稅之流移往來於諸邑者十年一次輪回換定目今畿內州郡幅園之廣水原爲最其餘諸邑恐無可以移送此結數者且此邑民結所出而屬之本府則勢將結代於該宮名色雖異其實則與割出於稅大同無異臣意恐不可輕易擧論矣予曰卿言好矣然本府若得五百結則比松都磨鍊能無不足否民始曰民結之以錢代捧者例以七兩爲準五百結所出當爲三千五百兩如此則足可分排而此外亦必有下屬沾丐之利矣予曰此亦知何宮所納更爲詳問啇議以稟予命水原判官金魯成入侍予曰如使客支供等節上貳衙中當自何擧行乎若自貳衙擧行則府使所用使客支供條當爲除給於判官耶濟恭曰本府設施旣倣松都則一應事務留守主之判官則只依兩都經歷例而已今若以判官爲地方官則留守便同客官使客支供等節亦當自上衙擧行矣予曰本府下屬自來强悍今又爲大臣衙門而支供凡節使此輩擔當則使星之經過府境者能無難便之慮否此雖小事亦不可不念民始曰留守則事體自別此等擧行附之貳衙俸廩中使客支供條及其他如柴炭等物量宜劃給似爲得當濟恭曰臣意則未知然矣予曰判官則當以安山郡守俸廩移給安山京司所納五百餘兩亦當竝給而此外亦不可不從便加劃俾成貌樣矣濟恭曰臣意不然矣予曰禆將當爲幾人乎濟恭曰若依松都例當爲五員而旣是留守衙門則流以下自斷檢律一員亦不可不置矣予曰此等事皆加爛啇出擧條
정조 17년 · 강
劃送關西別需庫錢五千兩于水原府以爲貳衙新建之需
정조 17년 · 목
備局啓言水原貳衙新建物力不可不趁今區劃關西別需庫錢中限五千兩劃送本府事請分付允之
정조 17년 · 강
命湖南下道漕轉屬之初運上道及湖西一道漕轉屬之再運舟橋監官領運便否則問于該司堂上決定
정조 17년 · 목
備局有司堂上沈頤之啓言前因全羅監司鄭民始壯啓京江般本自不足兩湖稅穀一齊載運其勢末由湖南下流諸邑稅穀初運上納上流邑及湖西各邑稅穀再運上納事自廟堂覆啓蒙允事目頒降之後判府事朴宗岳以湖西諸邑往往無捧留倉舍稅大同露積地上者多有之若待再運則上雨下濕多致腐傷依流來之規無論地土船京江般隨所得趁時裝發再運一款不必勒定之意有所陳達而批旨內有便否固難明知待完伯還朝當詢問今姑置之之命故漕轉事目當未頒下矣湖南前道臣今方入侍及今稟定然後可以擧行矣予問湖南前道臣之意鄭民始曰湖南下道則初運上道及湖西一道竝屬再運之意臣之狀本中已詳陳大抵湖西雖不願而在經費輸轉之道先遠後近利益不少且捧米等待之弊兩湖同然恐不必以此爲拘矣且般隻無所統領任其行止故每有逗遛之患以舟橋監官中擇定領運使之拘檢則似有效矣敎以依卿所請施行而監官領運一款問于舟橋堂上使卽採察物情從便決定
정조 17년 · 강
遞承旨中耆李益運大司諫李冕膺敍李義弼尹行元
정조 17년 · 목
敎曰春享差祭當前排擬乏人云曾經吏議禮議時帶承旨臺諫人許遞奪告身人敍用
정조 17년 · 강
以李冕膺爲禮曹參議前望也
정조 17년 · 강
命興海新昌兩倅另爲擇差給馬下送
정조 17년 · 목
慶尙監司鄭大容以興海郡守權琇遭故馳啓敎曰興海郡守拔例擇差待下批當日內除辭朝給馬下送新昌縣監觀於錦伯狀辭亦難等待其下去該縣監姑爲改差今日政亦爲另擇除辭朝給馬下送此乃爲民之意若或在道逗遛難免重罪令該曹嚴飭
정조 17년 · 강
有政吏曹判書鄭昌順參議尹行任兵曹判書李文源進
정조 17년 · 목
以成德雨爲執義洪檍爲知經筵朴師默爲興海郡守鄭文在爲新昌縣監李敬懋爲知訓諫
정조 17년 · 강
大司成沈煥之上疏辭職賜例批
정조 17년 · 강
右議政金履素陳箚賜批
정조 17년 · 목
箚略曰臣方欲趨造於賓對矣夜間諸症越添末由轉動廟務瘝曠將至多日伏乞勘臣之罪以幸公私焉臣伏聞李家煥投呈一疏稱以情勢敢以凶潛事張皇爲言其絕悖無嚴罔有紀極誠不料世變之無窮人心之叵測一至於此也夫溥潛之疏窮凶極惡至妖至㦧讎視義理角勝國是究其情節不但爲綱打忠賢之計而已此實爲己巳諸賊之後殿辛壬群凶之前茅惟我肅祖憂倫常之將晦痛凶圖之滋蔓赫然震怒亟行天討以明大義以折亂萌宏謨遠慮卓越前古眞所謂建天地而不悖俟百世而不惑者也蓋潛之凶疏始與黯希載凶肚相連一串貫來而終又爲鏡夢諸賊謀危宗社戕殺善類之張本向於辛壬年間醜類凶徒動輒以先見之明死國之忠推許凶潛請以奬褒者已可見脈絡之潛通氣機之相襲而末乃於鏡賊敎文中直擧潛之姓名以爲徙薪之茂陵驚心痛骨尤何忍言之哉於是乎肅廟處分之嚴正益如禹鼎之懸而魑魅莫逃矣謹按其時聖敎有曰潛則百倍於溥此若尋常治之則必爲日後無窮之慮所以親鞫而終不承款而斃世道至此實國家之深憂也又以溥罪當死而不正法潛疏又出潛之陰凶叵測決非一人所爲仍命更鞫溥賊夬施典刑旣而以御筆擢拜忠文公李頤命相職而下敎曰凶人驅卿於罔測之地而予察其誣置卿於具瞻之地几此聖敎炳若日星凛如霜雪實爲今日上下之所遵守無擾者也渠以釁孼之蹤薄有文墨之技過蒙拂拭位至宰列苟有一分人心惟當仰體含垢之聖恩縮伏畏愼一以圖報一以蓋愆而乃反力戰公議肆然顯訟變幻事狀混淆忠邪謂天可欺謂人可誣近來隄防雖曰蕩然而豈有若此事之可驚可愕哉此而置之則將使凶醜餘孼一倍增氣使近百年撑拄宇宙之大義理終至於漫漶而後已思之至此益切凛然也惟我聖上之於此事固已洞見灼知則其所以承聖祖之謨訓述聖祖之志事守聖祖之處分者豈待於臣之仰陳而臣自聞此事繞壁彷徨衣不成寐況臣之曾祖忠獻公臣昌集首被此輩之凶誣向非肅廟在上幾不免爲虀粉臣每念及此未嘗不痛心於家國之事故今也身叨三事之列目見無前之變而默無一言則是將永負傳家忠孝之訓而無以藉手而事殿下矣伏願淵然深思亟降處分明示好惡丕闡義理之重以絕蹢躅之患實國事世道之大幸也批以松留李家煥之疏與無端訟冤有異卽因向來中批事不堪拳踢有此久而後對章申暴之擧可謂矜悶豈必曰云云況有先朝壬戌九月下敎及翌年夏下敎詳載於起居注爲其侄子者之李孟休事聖敎猶如是鄭重丁寧若曰予欲蕩滌則可用之昔日聖意以防漸杜微之意有所處分其後至於陳達而贈職褒之者黨心毀之省黨心若以其俓而不用則國家豈有可用之人乎建極二字雖若陳談此外無他道爲敎予命氶宣考出此聖敎然後始用家煥意謂卿旣知之卿須安心勿辭調理俟少間造朝仍命遣史官傳諭
정조 17년 · 강
還給氶旨李書九上疏仍命卽爲牌招
정조 17년 · 목
疏略曰伏見開城留守李家煥疏本頒下者誠不勝驚愕憤惋之至也夫潛之一疏假托保護之說陰售慘毒之計讎視名義網打朝著惟我聖祖辭旨光明處分嚴正而昭如日星肅若霜雪而凶邪之徒傳法護神馴致幸壬之際遂爲逆鏡之所藉口竟至於凶國禍家而後已今家煥卽潛之從孫也聖上固知其親族之切近瑕累之難洗而猶且蕩滌之拂拭之使廁於緋玉之列特出於包荒之聖德而及其恩寵踰分陞擢無漸則駁正之論亦是公議之所不可已者使家煥粗識道理猶當自陳感激之私務示惶蹙之意以圖酬恩蓋愆之方而今乃滿紙張皇肆然訟冤稱之以願忠詡之以殉志有若貞士藎臣之爲國家立節辦義者然夫以潛負犯之至重歸之於願忠殉志則爲此言者是亦潛而已矣義理晦塞釁孼跳梁世道之變雖無所不有而亦不料無嚴放恣至於此極也以殿下之明聖政宜痛加剖釋亟命斥黜而乃反循例賜批大義從此而不明醜類從此而增氣臣竊爲之寒心也章奏出納責在喉舌雖在急遽之時遍示承宣始許入啓自是不易之規昨因促敎之荐下直呈於閤外在院諸臣褎然無聞致使如此駭惋之疏無端登撤喉院故事自臣等而壞也伏乞亟降威罰以肅朝綱
정조 17년 · 강
壯勇營進內外營新定節目及扈衛廳移屬節目
정조 17년 · 목
內營條一本營設置已有年所而制度未立名號未定今當內外竝設規模大備之時合有正名之擧兵房事當依他營門例稱以大將而本營事體至爲嚴重宜倣御營使舊制兵房爲壯勇內使大小文牒稱號亦倣御營使之稱御營大將例以大將稱之旣設內外營內使仍兼軍色提調備堂亦爲例兼一餉色提調一員以時任戶惠堂自吏曹備擬受點而如未備三員則以曾經人啓請通擬一本營大將以曾絰將臣以上人差除一本營大將印信一顆以壯勇營印入刻使用一本營之內外官制旣備內營殿最依他軍門例都提調與軍餉色提調同爲磨勘一本營使旣管捍衛重任差除宜倣扈衛大將之規遞易之時從事官以本營使有闕之意往告政院則自政院入稟奉特旨擧行虎符傳令牌遷轉則親納于政院罷削則使入直將校登時封納修正密匣手旗令箭印信軍籍等句檢去就則依各營門例敎鍊官擧行一各營將臣或佩命召或佩密符而軍中之虎符乃國初創始之事也本營事面比前尤別則符信等節宜用古制本營使所佩以虎符擧行一軍餉色郞廳依他軍門例稱以從事官而以蔭官曾絰郡守以上有地處履歷人自本營稟旨備望差除印信一顆以壯勇營從事官印入刻使用一從事官及諸將官新除者續續草記口傳付軍職事涉難便望單啓下後自本營捧甘兵曹卽爲口傅付職之意定式施行一本營使今以大將稱號手旗則依他將臣例書以壯勇內軍司命認旗則黃心紅邊雙黃帶一各營中軍之設置不過操鍊時承接號令而已其所有無不甚緊關且光廟朝後苑習操時尹師路梁誠之爲左右廂大將擧行而無中軍設置之事龍大將虎大將創設時以其入參於閱武亭操鍊故亦爲置中軍而大將直爲承接擧行精抄廳設置之時大將之下只有別將合屬於禁衛營而以禁軍左右別將輪行旗鼓號令承接本營軍制多倣國初之制則不必別設中軍本營中軍勿爲設置一別將一員以曾絰捕將及都監中軍禁軍別將人差出一軍制各有所據有三部六司之制有五營三司之制三部卽北方之軍制五司卽南方之軍制部有千總營有營將而本營則設五司而倣戚氏南軍之制千總則勿爲設置一旣不設置千總則本營把總卽他軍門之千總履歷亦當準此把總則嘉善兵使以下至曾絰防禦使通瀜差出而曾絰邊地人中有特敎除拜者不拘此式仍用防禦使履歷直擬閫任一善騎將以曾經邊地內外將人差出一哨官以堂下正三品以下有薦出身人差出一本營以捍衛親兵旣設馬步軍而步軍只是三哨不滿一司加設二哨合爲一司五哨之制而駕過地方邑及臘貢行獵處分置鄕軍二十哨作爲四司以備五司之制一攔後槍劍軍旣自本營侍令而名數則或六十名或三十名臨時稟旨擧行而禁營牙兵中限七十名御廳兼內吹三十名合一百名移屬本營而料布與接濟物力亦爲依例移劃一加抄軍兵接濟之需不可不區劃不足之數錢八千兩木八十同米四千石從長拮據以爲需用之地而各處鄕軍之自其地方接濟依初定式擧行一拜峯鎭設置意義不輕係是曾奉弓劍之所則不可付之各營參軍以致疏忽之弊故特設鎭屯專管其禁謢而諼鎭別將本營自辟毋論前銜與已出身未出身以當爲副末薦人各別擇差露梁鎭每年園幸時駕過주駐蹕之所則事體與他自別該別將移作本營自辟窠別牙兵一哨以附近民人抄定領率與拜峯鎭牙兵二哨合爲三哨之制而拜峯別將旗號以別後司把總稱之露梁別將旗號以別牙兵將稱之一入直校卒中日試射別將主試入直把總一員哨官一員或參試而試記修送于大將所以爲粘啓而諸將官講射規矩及日子依原節目施行監試則別將主試而大將時或監試一下番鄕軍試射放諸將校講會馬點則大將依前擧行付料武士料試射則哨官一員與行首知穀官眼同試取○外營條一水原府自奉園寢之後拱護之節靡不用極而委之於三品邑倅有非尊體貌之意且戎政則本營之內外竝設職務則行宮之慗理有責此所以斷自宸衷特陞留守者也差除則依定奪比兩都加一等文臣則限正二品以上廟堂擬薦大臣武將須特旨以水原府留守兼壯勇外使行宮慗理使稱號一留守兼外使所佩符信則內使旣佩虎符一體以虎符擧行手旗則旣兼壯勇外軍以壯勇外軍司命稱之認旗則黃心黃邊雙黃帶一水原府留守所佩發兵待則書以水原府留守兼壯勇外使右隻頒于留守左隻內入一判官兵符則只書邑號右一隻頒于判官左一隻內入又左一隻留置于留守處一水原府留守印信二顆一顆以水原府留守兼慗理使印入刻一顆以壯勇外使之印入刻行用判官印信二顆一顆以水原府判官印入刻一顆以壯勇外營從事官印入刻一文牒規式則正二品留守時內營則草關外營則牒報他衙門則依他同品衙門例施行大臣留守時則內營與各司直以右關水原府判官或從事官外營則判官旣兼從事官傍照大臣兼帶守禦使時設副使代行之例隨其職掌或稱從事官或稱判官具書目牒呈而他衙門牒呈處亦依此爲之通關處依司僕寺例以留守意云云互相通關一水原府判官及邊將殿最則留守直爲磨勘而兼從事官及中軍以下諸將官殿最則外使具等第題目問議於內營後修啓一外營兼從事官及中軍除拜辭朝後依內營從事官例投剌于都提調提調大將一外營軍制今方釐正參操軍兵則別驍士二哨馬兵四哨束伍二十六哨各色標下五百四十七名輜重軍二百名此則旣倣訓局軍制不必加減依前仍置而近來操鍊久停戎政疏虞趁此大更張之時馬匹之玄黃隊伍之疲殘另加爬櫛期於振刷俾得一新習操則自本府專營擧行秋成後依他例稟旨行操需米良保二千名則仍屬外營捧留一本府以三南耍衝之地旣奉園寢又置行宮其所體貌見重關防之道比前自別築城之議自古有之而況陛爲留守之後尤當趁卽設施築城物力先爲區劃然後可以始役以本府及安山倉所在還餉各穀竝作築城穀以爲每年取耗次次經紀之地一本府姑未及設城而來頭經紀旣是次第事則城丁軍不可不磨鍊在前總廳所營在家軍官一百五十人本府所管防營除番軍官二百九十人討捕除番軍官四百五十九人以守牒軍官改號本府軍需別武士二千二名減馬士二百四名留防軍七百二名名以城丁軍俾成守城之制一禿城山城旣係關防重地且是軍餉所峙則拱禦之方不可疏虞在前總廳所管壯抄二哨牙兵一哨屯壯抄六十八名軍需保一百二十五名竝本城所管募入軍官三十人守堞軍官一百三十人牙名二哨保軍四百名別武士一千五百二十三名而以守城名色專屬本城而其中壯抄二哨牙兵一哨屯壯抄六十八名軍需保一百二十五名自是納米之軍納米則自外營捧留一本營軍兵所在之邑若値駕過之時從實數隨駕自是節目園幸時原隨駕軍兵極甚尠少每年園幸時本府所在束伍軍以一司之制留守稟旨調發待令行在所與隨駕軍兵合倂環衛之地一別驍士都試依前規矩外使試取啓聞如兩都之例一他餘應行事件參互松沁兩都之例自備局磨鍊節目頒行○扈衛廳移屬條一扈衛大將例兼本營都提調則便是合屬都提調廳軍官陪旗手燈籠軍等名色不必新設以扈衛廳兵房戶房掌務軍官三員兼差都提調廳軍官隨率則依前以本廳陪旗手三十名仍定而料布些略幷以元軍例磨鍊不足之數則付料軍官三人三斗巡牢二十八名二斗帳幕軍二十名二斗五升伺候軍四名幷減額移屬以爲添補需用之地一扈衛廳校卒中量宜減額今已移屬其餘所任軍官三員付祿軍官一人領將九員付料軍官八十六人巡牢十二名帳幕軍二十名伺候軍六名料米太衣資及柴油等債依前自該廳上下而伺候軍本料二斗五升帳幕軍本料太七升七合五夕極其些略移屬料米太中除出米二石六斗太四石伺候軍每名加給米五升帳幕軍每名加給太二升二合五夕使之準斗上下事分付一都提調廳陪旗手三十名旣屬本營其在一視之道不可分而二之每年等試射時夏等一次許令赴試而軍官等別試射則依本廳定式這這設行以爲慰悅勸奬之地一都提調驅債則傍照三軍門例兼提調之例參酌磨鍊每朔以錢八兩炭二石燒本一百箇三兩黃燭五雙中炬二同新除授帽債錢四兩歲饌米二石伐錢十兩幷自別下庫擧行曆書臘藥則堂郞分兒中推移以送一從事官別將以下諸將官新除者依他軍門例幷投剌於都提調一軍號則旣有扈衛廳軍號本營則勿爲擧行一各軍門凡干文簿旣無一一回鑑於例兼提調之例本營各樣文簿亦不必回鑑於都提調只以從事官及諸將官除拜啓下文書回鑑一未盡條件追後磨鍊
정조 17년 · 강
召見水原留守蔡濟恭及來待諸臣于誠正閣壯勇營提調鄭民始有司堂上沈頤之金文淳御將趙心泰
정조 17년 · 목
予謂濟恭曰安山之屬於水原初爲本府所重矣更思之其爲利益於本府少不便於安山之吏民多以此方在趑趄中卿意何如濟恭曰聖敎至當道里雖似便近地界旣越他境且本府判官方在可否之間亦無鎖刻之嫌矣予曰民情旣如是則雖有銷刻之嫌有不暇顧若知其道里之如此利害之如彼初豈令合屬乎今雖不可咎人而予甚瞿然矣予謂心泰曰卿在任時築城基址所占如何心泰曰前面朝帶竝入則周爲七八里矣予曰比諸南北漢何如心泰曰不及矣予謂濟恭曰植木等事依前府使例卿其董飭貳衙所建處切勿撤毀民家必就空閒之地可也濟恭曰抄飢分排壯男以二斗磨鍊老弱分等爲差爲計而但穀物以何樣穀會減乎予曰與畿伯相議先區劃後狀聞濟恭曰臣聞揀擇坐起尙不爲之云此雖小事不可不念也予謂文淳曰往復大臣數日內爲之也頤之曰頒祿甚不足勢當推移於惠廳而米爲九千石太爲三千餘石然後可足矣予問濟恭濟恭曰庚辰作米後惠廳米似不可如是多許然戶曹亦不足則甚難處矣予曰與惠堂相議後日更爲稟處
정조 17년 · 강
命安山郡合屬於水原一款置之仍命判官官用從長措劃
정조 17년 · 목
敎曰本府凡事皆欲公私便好豈可爲一毫苟且之擧哉僉議雖以合屬安山爲當而予則未覺其十分便好兵符之尙不還捧節目之姑靳頒示者此也今此合屬之議卽大蓋於本府也道里之便近也民情無難便也云而月用廿包歲取百金未必爲大益越他境二十里未必爲便近而將彼合此之際邑屬懷土之戀村民就遠之弊其爲難便不問可知矣徒有合屬之名專乏合屬之實後之視今者亦豈不哂之乎備局草記安山合屬事置之此節目中判官官用條從長措劃啓下事知悉
정조 17년 · 강
判下水原府留守判官分供節目
정조 17년 · 목
一本府旣陛留守又置判官留守當用兩都之制判官當用七道之規而分而二之終涉掣礙經歷判官名號雖殊只當純用兩都之例判官則參互兩都經歷京司郞廳例擧行軍校吏隸奴婢等屬則互相通同輪回使役囚禁刑棍無所拘礙一沁松兩都之使客支供及治民聽訟田軍糶籍等事留守之主管擧行事面終涉苟且況本府留守體貌尤爲尊重諸凡事務當使判官擧行而但本府物衆地大判官不過郡守履歷之人也以蔭官歷淺者似難彈壓留守主張庶務判官承佐至若使客支供使貳衙擧行則財力別爲優厚磨鍊然後庶可無弊而猝難遽議依兩都例一僎屬之留守擧行一本府所在京各司穀七千六百六石七斗零京畿監營各穀四千二百四十二石八斗零作爲本府餉穀而耗條中折米三十四石各穀一千石劃給留守其餘則竝爲會錄一兩都以居留之重地所出稅大同竝爲捧留不爲上納況本府事體比兩都尤別留守判官廩祿亦當磨鍊依兩都例本府稅大同條事當一僎桻留本府而戶惠廳經費亦不可不念大同中米一千五百石捧留而雜費條則劃給判官原米則移屬外帑庫各宮房免稅結五百九十四結零則永爲移定他邑一本府陛爲留守之後廩祿俸錢不可以判官之設置有所減削本府所用各種毋論多寡一竝付之留守衙門而本府比兩都事體尤重祿俸反不及於兩都不可不區劃添補以禿城餉米太耗折米一百五十石安山所在賑恤廳屯田三十四結零所收米五十石糧餉廳屯田十一結零所收租四十石零折米十六石及還穀耗條中折米三十四石合二百五十石劃給本府還上各穀中耗條一千石亦爲劃給以爲作錢添補排朔之地一使客支供旣自留府擔當判官廩俸則參量磨鍊而官需雜役等米不可不於元結中從便區處官結出稅後柴作米一百三十八石零大同米捧留條中船馬等各樣雜費四百五十石糧餉廳屯稅八十石合米六百六十八石零中二百九十六石以米條劃給三百七十二石每石價假令四兩五錢式合錢一千六百七十四兩以錢條劃給以爲排朔需用之地一油淸雉鷄柴草炭炬皆是官用之不可闕者此則依兩都例自上衙量宜移送於貳衙一軍校吏隸奴婢互相通同輪回使役之意雖已定式而上貳衙排番數爻不可無酌定區劃之擧此則自本府幷其料條參量定送一未盡條件追後磨鍊
정조 17년 · 강
命水原府庶務留守主張判官承佐民訴之小者呈于貳衙大者呈于留府防營廳改稱列校廳屬之貳衙討捕廳依前仍置屬之中營留守褊禆五人依松都例啓請檢律一員亦爲啓下
정조 17년 · 목
水原留守蔡濟恭啓言本府今當創制之初至若留營用度之加厚貳衙設置之物力京外文報之式例皆自備局今方講確酌定臣不必更事煩稟而第其邑務之主張裁決上營貳衙之間必有所歸一然後邑事不至泮渙民情亦無眩亂此不可不及時稟旨矣蓋以體貌言之則邑務無論巨細皆委之判官留守則持大體而已者不害爲尊其體統而但念本府物衆地大爲諸道郡邑之最判官不過郡守履歷之人也才具之或大或小雖難預知以蔭官歷淺者似難彈壓毋寧使留守主張庶務判官承佐則自然使小民憚其威重松沁之例亦如此矣至於民訴則小者皆呈貳衙大者則依議送例俾呈留府似得宜至若使客支供留府之擔當實損事面而欲使貳衙擧行則財力必優厚磨鍊然後可無後弊臣之所慮者財力卒難辦出則依前屬之留府恐不至有別弊此在備局消詳之如何臣不欲指一稟定本府以防禦營之故自前有防營廳廳屬與別軍官十二人皆有料米輪回入番矣今則防營罷矣廳名事當從以革去而但念許多人員之食料資生者一朝無故盡汰有非朝家曲護本府校屬之意且判官處在營下吏奴則雖可以輪定使役至於將校則手下無人亦必有窘悶之處臣意則防營廳改稱曰列校廳付之貳衙使之任使而廳式則毋或改前討捕廳亦如防營廳事當革罷而本府戢盜之政不可少忽且松都亦有禁盜廳本府何可以移送討捕使之故幷與討捕廳而撤去乎討捕廳則依前仍置禁盜之政使中軍着實擧行似合事宜臣之所帶褊裨依松都例當以五員爲定定制之初不可不新其耳目雖曾絰兵閫者欲爲啓請而旣陞留府之後有流以下自斷之例不可無檢律檢律一員亦宜啓下請以此分付該曹從之
정조 17년 · 강
命安城郡守申昔仍任安山前職以李度文爲安城郡守口傳也
정조 17년 · 강
許水原留守蔡濟恭省墓之暇仍命澆奠床依例備送
정조 17년 · 목
濟恭啓言臣之父母墳山在於竹山地稍待日暖欲爲一番省掃而直以離營日子馳啓有所惶恐敢請數三日由暇矣敎以依請往還澆奠床依例備送事分付道伯
정조 17년 · 강
命水原留守蔡濟恭西樞月俸依畿伯例領受
정조 17년 · 목
濟恭啓言臣再昨日入侍侵暮還家始聞倉官來請祿牌而婦女輩不待臣歸已爲出給矣臣見方待罪留府坐享厚廩而又以見帶樞銜之故疊受京倉之米則實有壠斷丈夫之嫌敢此仰達敎以正卿之畿伯例付樞銜受月俸況大官乎卿其安心領受
정조 17년 · 강
安春君烿疏陳病狀乞免享官賜批許之
정조 17년 · 강
命月食回咨安寶後騎撥下送于灣府
정조 17년 · 목
承文院啓言月食已過回咨依例撰出安寶後定禁軍騎撥下送于灣府使之傳給鳳凰城將以爲傳致北京允之
정조 17년 · 강
飭恭陵參奉金熙澤催促上來
정조 17년 · 목
吏曹以熙澤病勢添劇屢呈辭狀請改差有是命
정조 17년 · 강
命統營軍器戰船城堞倉庫修補時董役裨校分等施賞
정조 17년 · 목
兵曹啓言觀此統制使李潤慶啓本則本營水陵軍器與七戰船什物可以改造者改造可以新備者新備城門樓城堞公廨倉庫之可以改建者工役極其浩大非一人所可兼行董役故軍官前郞廳申光斗將校前司果宋德明差定陸軍器山城軍器監官軍官前郞廳李潤一出身兪彥志將校前判官姜必能閑良金思圓差定戰船器械什物監官軍官折衝韓重錫前萬戶張信厚將校折衝李奎齡前判官李守白前主簿金仁澤差定城門樓城堞公廨倉庫監官首尾二載今始訖工宜有酬勞之典請令該曹稟處矣各人等分掌監董一新修繕誠爲可嘉申光斗宋德明李潤一姜必能韓重錫李奎齡旣已首題似當施以加資之典事係恩賞請上裁其餘軍官兪彥志張信厚將校金思圓等所當一體請賞而恐涉過濫使其本營軍官則從優施賞營校則相當任收用之意請分付從之
정조 17년 · 강
以朴始榮爲沔川郡守口傳也
정조 17년 · 목
忠淸監司李亨元以該郡守金履仁身故馳啓敎曰沔川郡守之代令該曹口傳拔例擇差待下批當日給馬下送
정조 17년 · 강
右議政金履素陳箚朝紙以不爲入啓書出
정조 17년 · 목
箚略曰臣伏見無前之變怪憂駭憤惋昌入文字仰冀處分及奉批敎提示勤摯奉讀以還不勝感惶第臣前箚實出於闡明義理之斷斷血忱而至若朝家滌垢包荒之聖意臣亦非不仰揣則竊恐日月之明猶未及俯察臣所陳本意噫嘻痛矣凶潛之疏以讎視名義之心爲戕害忠良之計造謀則至妖極㦧下語則窮凶絕悖爲己巳群凶之爪牙爲辛壬諸賊之嚆矢觀於逆鏡之拈出其疏中凶言作爲敎文推其先見則卽其前後凶圖之源委脈絡益復彰著而無餘矣伊時肅廟洞察鬼蜮之情克軫深遠之慮亟降處分大行懲討光明嚴正簡策昭垂至我先大王五紀臨御一心繼述尤致嚴於倫常義理之所關如潛凶魁雖有中間之請贈終亦自在於丹書而特以罰不及嗣之義曲推咸與維新之澤乃因其侄之登科有此滌用之聖敎而又以昔日聖慮之防微杜漸丁寧開示則其於已明之義理已定之國是豈不益有所闡發哉今我聖上之用家煥卽我寧考用孟休之盛意也使家煥而若有一分秉彝之心則惟當嚴畏感激圖報兩朝之大德而今乃反是忽地跳踉公言顯訟登諸章奏一則曰爲國願忠一則曰以身殉志以其平生所不敢發口者今始闖逞究其精神旨意之所注不但爲一時對章之比而已蓋將顚倒忠逆之公案角勝昭揭之聖訓使我君臣上下百有餘年維持之大經大義盡歸於漫漶疑眩之科天下寧有是哉苟如其言潛而爲忠則其將置己巳辛壬義理於何地苟無己巳辛壬義理國其爲國乎此其關係之重不待識者而已凛然寒心矣噫家煥一家煥也而前之家煥不過凶潛之從孫今之家煥直是凶潛之復出若其無嚴回測又有浮於當日之凶潛然則我聖上所以明其好惡今臣討其負犯者固與前日拂拭之時逈然不侔此臣前箚所以惓惓於撑天地亘古今之義理而非敢議到於官職用捨之際者也至於御定文字事面何等敬謹而況是未頒行之書則渠敢籍此爲說有若取證者然卽此一款亦可見其放肆無忌憚之甚矣臣謂亟下明旨嚴賜處分施以重律使人紀不墜醜類知懼有不可已也
정조 17년 · 강
大司成沈煥之疏論李家煥政院以擬律違例退却原疏請推允之
정조 17년 · 목
疏略曰今世有講春秋之書者乎大經不立而倫常式斁矣大義不明而亂賊其肆矣魯禧之遺種闖生而國法閣廢宇偉之餘套旋綻而臺論閴寂凡有忠慮於國者莫不徘徊憂歎乃於日昨凶潛之從孫李家煥敢呈對卞之章而天下之變怪極矣嗚呼己巳之凶禍慘於家國一變而爲辛巳則天理塞矣人紀滅矣洪惟我肅宗大王于斯時也穆然運思明天理而正人紀而已至若宗社億萬年之圖係在我景宗大王恭臨春邸問寢視饍克致文王之無憂則彼兇保護之說何所爲而發耶嗚呼以我聖柤至仁盛德處人倫之至寧有一毫一髮未盡其天者乎惟彼兇潛之徒乃敢肆口矯誣於兩宮之間欲售其乖亂義理魚肉忠賢之計噫嘻痛矣夫夫之爲言胡至此極也夫甲戌緩討之論一轉而爲顧瞻又一轉而爲保護而怪鬼之邪說凶醜之悖疏接踵而出前承黯希後引鏡夢數十年間相關如川流之有脈洽矣今家煥能知此而敢爲之言乎抑不知此而强爲之言乎聖祖處分赫如日星辭旨光明昭載史册垂之百世焉敢誣也又洪惟我先玉曁我殿下一德建中陶甄斯世今七十年矣凡我八域之內愚夫愚婦一動一植夫孰非天覆地載而雨露之所潤也雷霆之所鼓也至於世臣故家言議之不齊臭味之各殊會之以極錫之以福所以圖而化之者靡不用極庶乎萬殊之同一軌矣彼家煥獨底心性偏守傍祖之凶論而血戰義理背馳國家也今距潛之斃八十有餘年矣朝野之間寂不聞述其論者而忽復述之述之不足筆之章牘徹於聖覽則是欲以潛之心肚爲心肚潛之口類爲口類而惟恐聖明之不俯燭其情也此其放恣無嚴也昔之一兇潛爲國家世道之禍尙有餘㷔而況生出一兇潛於今之世矣此輩之好凶論無忌憚者相與較勝則將不至幾百千潛肆行於天地之間矣亦不大可憂乎始我殿下以家煥謂潛之傍孫未必傳襲其凶論而簿有文技不可全棄也遂洗其瑕累而薫陶拂拭之恩寵殆無與此官至宰列矣其能革心銘肺益懋向義以精白事我殿下則殿下務其志而限其才猶之可也今則家煥亦一潛也使潛在而不嚴討國無法也臣謂李家煥宜屛諸四裔以明仁人不與同中國之義然後人心可正而世道可靖矣○政院啓言大司成沈煥之陳疏到院論李家煥事末端勘律請施屛裔之典其所論列實出於明義理靖世道之意而第職非言事直擬律名有違格例原疏不得已退却而違例之失不可無警請推考允之
정조 17년 · 강
命金吾時囚李仁行議處
정조 17년 · 목
禁府啓言繕工假監役李仁行處問今番柳井祚逐送門外之事乃是官令則汝名爲朝官不有公法扶護鄕交詬叱官差至有拔劍之擧始則任其逃避終焉隱置他處俾不得推尋之狀至登重臣之疏又入京兆之啓事未前聞跡涉無嚴毋敢隱諱一一直告仁行供以爲柳井祚以同道之人與之同舍井祚席稿闕外時數次往問而至於東門外拘囚變服逃出之狀初無往見相干之事除夕夜府吏十餘人來到泮村詰問井祚去處敺打館人咆喝諸柳以下敎奉來爲言諸柳責之曰下敎二字何等重大汝輩豈敢以判尹分付做創無嚴之語乎仍以所佩刀出給奴子割取府隸號牌渠則以在傍之故數語解紛仍詣闕外陪班依幕矣伊日作拏光景亦涉變怪前後事實不過如斯而已卽伏見前判尹金文淳疏本以爲朝士儒生六七人齊往門外阻搪官差拔劍敺逐云云及夫本府査治之日柳台祚等箇箇發明疏中辭語自歸落空而渠則初無門外往見之事豈有阻搪官差之理況拔劍之說是何許悖擧而柳哥至親所不爲之事乃謂渠爲之乎名廁朝籍作此無賴駭悖之擧於理近乎此不過府隸輩欲免慢守井祚之罪張皇構捏以瞞堂上而過信其說遽登章奏不暇念及於橫罹之冤本事雖其瞹昧旣承對吏之命惶恐遲晩云矣請刑推得情敎以除刑推議處
정조 17년 · 강
六曹薦觀察使節度使可合人
정조 17년 · 목
吏曹判書鄭昌順參議尹行任薦節薦使可合人副護軍曺命楫鄭彥衡張集紹戶曹判書沈頤之參議尹行頤薦觀察使可合人承旨金孝建府使徐配修郡守金載翼節度使可合人前府使閔百恒韓光廸洪允復禮曹判書閔鍾顯參判李祖承參議李冕膺薦觀察使可合人府使朴基正郡守李百亨府使尹長烈節度使可合人僉使林栽洙府使金爔前府使洪允復兵曹判書李文源參議李濟萬薦觀察使可合人大司成沈煥之副司直金履成承旨李書九刑曹判書李敬懋參判李在學參議鄭致淳薦觀察使可合人承旨李書九金孝建副司直柳焵節度使可合人前府使安橚府使李東善前府使李吉培工曹判書任希曾參判曺允亨薦觀察使可合人副司直柳焵尹㬦李喆模節度使可合人牧使具埉前防禦使鄭彥衡曹命楫
정조 17년 · 강
以趙尙鎭林濟遠徐榮輔徐有秉爲承旨竝前望也
정조 17년 · 강
昌城尉黃仁點疏陳病狀乞免享官賜批許之
정조 17년 · 목
批以許令付標卿其安心調理仍命此批答遣史官傳諭
정조 17년 · 강
命翰林洪樂游徐有聞竝牌招
정조 17년 · 목
樂游謂有情勢陳疏徑出政院退疏請推又請竝與有聞牌招允之
정조 17년 · 강
命宣薦內禁衛權瑍加資
정조 17년 · 목
春等試射時騎蒭三中也
정조 17년 · 강
遣承旨詣宗廟景慕宮奉審摘奸
정조 17년 · 강
召見藥院都提調洪樂性提調金文淳于誠正閣
정조 17년 · 목
樂性曰元子宮衣尺漸長睿質益復岐嶷臣民慶辛不勝萬萬封册之禮不容遲延伏願以今年內擧行是八域顒望之情也予曰肅廟朝故事實爲仰述之端見已奏請於皇帝予意則欲待稍長矣予又謂樂性曰今日卿等之所欲請者予固知之矣國體也事面也設廳之擧豈待卿等之言而予意不欲張大故至今靳持矣樂性曰聖意豈不知之而向來旣承更待下敎之敎故其間不敢更請而今則當朔已屆設廳之擧豈可小遲乎予曰揆以體貌豈不依例爲之而終涉張大故以爲持難之端矣文淳曰群情皆以設廳之尙不擧行莫不躁菀其在國體不宜如是遲延矣予曰設廳固涉張大而卿等之言亦有所據有難一味置之矣
정조 17년 · 강
命嘉順宮產室設廳吉日以二月旬後擇入
정조 17년 · 목
藥院都提調洪樂性啓言來朔卽嘉順宮彌月之期設廳之尙未擧行有非重事體之道請令日官推擇吉日依例設產室廳從之敎以以旬後各日擇入
정조 17년 · 강
遞都承旨趙尙鎭
정조 17년 · 목
敎曰都承旨許遞前望單子入之待下批牌招察任
정조 17년 · 강
命以明日由逌瞻門展拜仍行春享大祭省牲省器
정조 17년 · 목
景慕宮春享大祭在再明南壇木覓山三角山漢江節祭亦在再明也
정조 17년 · 강
判府事金鍾秀上疏遣史官以筵敎往諭仍還其疏
정조 17년 · 목
疏略曰臣晚始得見李家煥疏本不覺心寒而髮竪也洪惟我肅宗大王盛德大業史不勝書而最嚴於逆順邪正之辨以爲貽謨燕翼之圖者譬如赫日中天魑魅莫逃當凶潛疏入之日洞燭其回測之言專出於間疑兩聖慈孝屠戮一代忠賢之計卽置之法者尤光明磊落及夫鏡夢麟亮之變出而一國臣民於戲不忘之思益仰大聖人深憂遠慮出尋常萬萬先大王筵敎中防微杜漸四字蓋以此也則家煥雖世襲凶肚亦一先朝之臣子耳戴天履地尙安敢以爲國殉身等語筆之於書進之於殿下之前哉言念世途直欲痛哭而不可得也噫嘻趙德麟處分爲聖慮一失五六年來臣已痛陳無餘辭矣只綠微誠未格及汗尙靳兇徒之增氣乃至於此臣之戊申箚所謂豕非羸者到今雖謂之蹢躅之過而至於突可也臣老而不死豈料聖明之世又見此一大變怪耶伏乞聖明淵然遠覽亟降處分以樹王綱以杜亂萌焉以臣畏約之蹤不敢以生人自居則豈宜與論朝廷事而事關先朝大防不敢不言惟殿下恕其僭而察其愚焉
정조 17년 · 강
御春塘臺行歲首犒饋
정조 17년 · 목
具翼善冠袞龍袍乘輿出延生門由靑陽門至春塘臺降輿陞座予謂兵曹判書李文源曰歲首犒饋已自列聖朝每年行之事面體重而今番則適値齋日不得鼓樂然犒饋等節如例爲之爾等知悉事卿傳布於各營將卒可也承史閣臣侍衛諸臣及各領將宣饌宣醞軍兵犒饋訖乘輿出靑陽門入延生門還內
정조 17년 · 강
遣承旨詣宗廟永寧殿奉審摘奸
정조 17년 · 강
命承傳宣傳官尹養儉洪栒李甲會事過後決棍
정조 17년 · 목
各營門招搖旗號令不能次第擧行也敎曰當該承傳宣傳官等事過後令訓將幷決棍十五度
정조 17년 · 목
敎曰宣傳官金聖和邊地擬望政官推考
정조 17년 · 강
命嶺南應資老人該曹更爲査問草記
정조 17년 · 목
吏曹啓言慶尙監司鄭大容狀本中八九十以上人前已壽資者混同錄啓請該道臣推考只以年滿八九十應資人抄出書入允之敎以査問該道後更爲指一草記
정조 17년 · 강
命耆堂宋濟魯徐秉德夫妻歲饌外加給米肉
정조 17년 · 목
戶曹啓言耆堂宋濟魯及妻嚴氏徐秉德及妻朴氏亦偕老各歲饌米二石猪肉三斤依他例加給
정조 17년 · 강
有政吏曹判書鄭昌順進
정조 17년 · 목
以高宅謙爲校理李龜雲爲副修撰洪良浩爲判義禁資憲洪秀輔加正憲
정조 17년 · 강
命全羅監司鄭民始以道內營邑鎭牧場飢口數馳啓
정조 17년 · 목
狀啓以爲目今歲色垂窮民勢益艱賙賑接濟不可少緩飢民中最遑急之類爲先抄報之意曾有別關申飭矣各營邑鎭牧場一等飢口今纔齊報故待春初卽爲開賑之意排日知委其飢口數爻開錄于後而之次邑中羅州牧陸地面里雖是之次而諸島災荒與尤甚邑無異羅州牧場順天牧場則處在濱海之地所屬諸島被災孔慘民情亦多切悶不可以邑之爲之次捨置不救以一體抄飢付之公賑其餘之次邑亦爲關問面議一從民勢全州綾州淳昌茂長扶安光陽和順任實等八邑使之私賑左水營南原順天礪山益山金堤靈光臨陂古阜谷城玉果龍安興德咸平務安高敞長水珍山法聖參禮鰲樹威鳳等二十二營邑鎭驛則詳察緩急使之歲前後救急而無論私賑救急方便接濟俾無一民捐瘠之意嚴飭而分賑穀數待其報來逐巡登聞計料○兵營一等飢民男女壯老弱兒竝七百八十二口右水營一等飢民男女壯老弱兒竝八百七十五口長興一等飢民男女壯老弱兒竝三千四百二十八口靈嚴一等飢民男女壯老弱兒竝三千一百二十二口珍島一等飢民男女壯老弱兒竝二千八百七十七口寶城一等飢民男女壯老弱兒竝二千九百五十口樂安一等飢民男女壯老弱兒竝八百九十七口龍潭一等飢民男女壯老弱兒竝一千六百二十三口萬頃一等飢民男女壯老弱兒竝五百七十一口興陽一等飢民男女壯老弱兒竝五千二百三十九口康津一等飢民男女壯老弱兒竝二千九十八口海南一等飢民男女壯老弱兒竝四千七十三口沃溝一等飢民男女壯老弱兒竝一千一百二十九口鎭安一等飢民男女壯老弱兒竝二千二百九十三口咸悅一等飢民男女壯老弱兒竝三百二十七口求禮一等飢民男女壯老弱兒竝八百九十二口雲峯一等飢民男女壯老弱兒竝一千三百三十二口羅州諸島一等飢民男女壯老弱兒竝一千一百四十三口蛇渡一等飢民男女壯老弱兒竝二百三十口古今島一等飢民男女壯老弱兒竝三百六十八口加里浦一等飢民男女壯老弱兒竝六百七十口古群山一等飢民男女壯老弱兒竝四百九十口群山一等飢民男女壯老弱兒竝六十五口防踏一等飢民男女壯老弱兒竝四百九十四口蝟島一等飢民男女壯老弱兒竝四百三十三口臨淄一等飢民男女壯老弱兒竝五十五口荏子島一等飢民男女壯老弱兒竝一百八十四口鹿島一等飢民男壯老弱兒竝四百十九口馬島一等飢民男女壯老弱兒竝一百八十八口鉢浦一等飢民男女壯弱兒竝一百九十五口薪智島一等飢民男女壯老弱兒竝四百二十四口於蘭一等飢民男女壯老弱兒竝一百八十六口呂島一等飢民男女壯老弱兒竝一百二十四口梨津一等飢民男女壯老弱兒竝七十一口會寧浦一等飢民男女壯老弱兒竝五十九口南挑浦一等飢民男女壯老弱兒竝一百三十三口金甲島一等飢民男女壯老弱兒竝九十二口智島一等飢民男女壯老弱兒竝二百四十三口木浦一等飢民男女壯老弱兒竝一百九十一口黔毛浦一等飢民男女壯老弱兒竝九十一口多慶浦一等飢民男女壯老弱兒竝七十一口古突山一等飢民男女壯老弱兒竝三百二十一口黑山島一等飢民男女壯老弱兒竝二百十五口蟾津一等民男女壯老弱兒竝四十七口格浦一等飢民男女壯老弱兒竝二百八十八口碧沙驛一等飢民男女壯老弱兒竝四百十五口興陽牧場一等飢民男女壯老弱兒竝八百七十八口珍島牧場一等飢民男女壯老弱兒竝五百五十四口順天牧場一等飢民男女壯老弱兒竝一百二口羅州牧場一等飢民男女壯老弱兒竝八百口已上一等飢民竝四萬四千七百四十七口
정조 17년 · 강
行春享于宗廟永寧殿
정조 17년 · 강
召見全羅監司權▣及句管堂上徐有隣前道臣沈頤之于誠正閣
정조 17년 · 목
▣辭陛也○予謂權▣曰卿新自江界來民情邑弊近則何如蔘弊頃旣釐正果有實效耶▣曰朝家爲軫江民之弊夙宵憧憧念在懷保蠲減蔘貢矯盡百弊環江界一邑民生漸皆穌醒還集安堵樂業矣予曰還集之戶爲幾許▣曰前年還集之數以戶數則二千二百餘戶以人口則過萬餘口矣予曰予於近年夙宵一念在於江民之懷保今聞還集之數爲萬餘口云心甚爲幸自今以後流民漸見安集戶口保無之他可以有次次復舊之望乎▣曰朝廷之爲民一念若保如傷特恩盛惠除祛弊瘼民情擧皆歡欣鼓舞目下還集若是夥然如此以往幾何不復舊乎予曰府屬諸鎭各頃公費稱以大同出自民間者不典應納戶賦一體蠲除云果然乎然則他鎭竝蠲府屬各鎭之半蠲豈無向隅之歎乎欲問於卿而處分今聞卿言果如所聞卽令廟堂申飭道伯處府屬各鎭一依道內諸鎭例一益蠲除以耗條給代可也道內諸鎭則捄弊後實效果何如耶▣曰關西列鎭之給耗罷斂實出恤弊保民之特恩盛惠而各鎭將所用及諸般公費之終年所需俱以還穀預下當秋竝付還案而收捧者已成謬例今此朝家所給卽壬子耗條之當排用於癸丑者而罷斂則自壬子爲始頒布於民人預用之還穀若欲盡捧則自歸斂民之科還穀之虛留公用之當斂其勢固然鎭將不得不以所劃耗條引用充報癸丑一年之所可排用者便同烏有所見甚悶宜有變通之道敢此仰達矣予詢于有司堂上及關西前伯有隣曰關西列鎭之許多還穀已是鎭民無前之惠意謂此給耗罷斂之擧其間頭緖已定實效且著矣今聞江界前府使所奏當初變通時預下條之不爲念及大是欠事分付時道臣更加審察其事情論理登聞後稟處宜矣頤之曰給耗罷斂實是鎭民骨肉之惠澤而惟其生弊之源不爲釐革則畢竟實效之未著固已慮之矣今聞江界前府使之筵奏則預下條尙未釐正將歸於斂民之科云誠如是也列鎭之弊幾何不如前而朝家莫大之惠亦不免閼而不究到今事勢不可以已成節目置之令時道臣先究弊源竝與預下條變通之方而論理狀聞後稟處宜矣從之予曰湖南飢饉無異嶺南賙救之策不容少忽卿之江界治績予甚嘉尙卿其益加動勵毋員委寄之至意也▣曰臣本以無似前後恩造天地罔極臣敢不對揚萬一而顧臣才短識淺猥膺重寄畢竟憤誤臣亦自知矣予曰爲補賑資有內帑別下卿須賁去均俵列邑元巡外使之加巡排給俾示朝家別加軫念之意也
정조 17년 · 강
命關西諸鎭給代蠲減事更令道伯曉諭鎭民釐正節目
정조 17년 · 목
敎曰近聞關西之邊民認以朝廷欺渠輩前伯洪良浩事寧不慨然乎當初使之條列狀聞出於爲民之苦心則身居承流之地不能細察詳叩以依佈疏漏之說率爾登聞將有白徵之弊者尤豈成說乎今聞江界前倅之言旣聞之後不可一刻因仍卽令新伯曉諭後直爲釐正一體給代蠲除竝與節目淘洗謄出別具册子狀聞事分付今筵又聞之諸鎭鎭將輩當初㥘於査報之命應捧名色之當入蠲給者或減報或匿置及今特許蠲除別爲給代之時闊狹不得罷仍俱難甚至有更懲於民間之處云誠有是也殘鎭之將雖不足責雄鎭又或若此豈不萬萬無狀乎前伯之至今闔睫不言者大非前此申飭之本意旣遞歸姑不追勘而諸鎭中以雄鎭旣瞞報又濫徵而睯不知懼者先卽査出狀聞以爲懲勵而示信邊氓之地仍令道伯一一親執査櫛可以還推給於民間者還給與移施間從長方便劃卽一體給代後釐正於節目惟此縷縷之敎呼燭申申蓋欲免不承權輿之歎而兼爲邊民永永安土息肩之意也道伯於此雖欲不盡心對揚得乎十分銘念無若前伯之憤誤事嚴飭行會
정조 17년 · 강
命滿浦鎭玉洞上土鎭麻嶺許民耕食從浦黃水德一體勸耕